Izr. prof. dr. Beti Žerovc

Izbrana poglavja iz slovenske umetnosti novega veka I: Slovenska umetnost po letu 1800

**Slovenska umetnost in zgodovina razstavljanja umetnosti v Sloveniji v letih 1945–1990**

Osrednja tema izbranih poglavij bo razstavljanje umetnosti v Sloveniji v okviru druge Jugoslavije. Izbrano obdobje povedno definirata dva pomembna razstavna dogodka, ki tako z organizacijo in izborom del kot recepcijo odražata tedanjo zgodovinsko situacijo, hkrati pa sta vredna obravnave tudi kot samostojni umetnostni manifestaciji. Prvi dogodek je Razstava sovjetskih slikarjev, ki so jo leta 1947 postavili v novih prostorih Moderne galerije v Ljubljani. Razstava, ki je potovala po jugoslovanskih republikah in državah vzhodnega bloka, predstavlja dragocen vpogled v naše kratkotrajno obdobje kulturnega približevanja Sovjetski zvezi. To se je prekinilo junija leta 1948 ob izključitvi Jugoslavije iz Informbiroja. Razstavo, ki bi morala služiti kot zgled umetnosti socialističnega realizma, je velik del slovenske strokovne javnosti odklonil. Drugi dogodek je pregledna razstava Slovenska likovna umetnost 1945–1978, ki je nastala leta 1979 v organizaciji Moderne galerije in Arhitekturnega muzeja Ljubljana in je kot ključni tok slovenske povojne umetnosti izpostavljala in hkrati kanonizirala modernizem.

Vpogled v ustroj takšnih razstav lahko doprinese k boljšemu razumevanju obravnavanega obdobja in njegove umetnosti. Ob tem bomo poskušali odgovoriti na nekaj kompleksnih vprašanj: Kako tedanje razstave odsevajo politične in družbene spremembe? Kako razstave sooblikujejo predstavljanje slovenske umetnosti v Jugoslaviji in tujini? Kakšne razstave prihajajo k nam iz tujine in kakšna sta njihova recepcija ter vpliv? Kakšen je v tem obdobju celosten pomen razstavljanja za razvoj slovenske umetnosti in kulture?

Del srečanj bomo namenili spoznavanju medija razstave, pri čemer bodo z nami sodelovali priznani strokovnjaki, ki se z razstavljanjem umetnosti srečujejo vsakodnevno – kustosi, kuratorji in umetniki.

**Izbrana literatura:**

- Bruce Altshuler, *Biennials and Beyond; Exhibitions that Made Art History 1962–2002*, London 2013.

*- Do roba in naprej; Slovenska umetnost 1975*–*1985* (ur. I. Španjol, I. Zabel), Ljubljana 2003.

- Carol Duncan, *Civilizing Rituals: Inside public art museums*, London, New York 1995.

# - Aleš Gabrič, *Socialistična kulturna revolucija: Slovenska kulturna politika 1953–1962*, Ljubljana 1995.

- Branislav Jakovljević, *Učinki odtujitve: Performans in samoupravljanje v Jugoslaviji (1945-1991*), Ljubljana 2021.

- *Južna ozvezdja: Poetike neuvrščenih* (ur. Tamara Soban, Moderna galerija), Ljubljana 2019.

- *Slovenska likovna umetnost: 1945-1978* (ur. Stane Bernik et al., Moderna galerija, Arhitekturni muzej), Ljubljana 1979.

- *Socialism and Modernity. Art, Culture and Politics 1959-1974* (ur. Liljana Kolešnik, Museum of contemporary art Zagreb), Zagreb 2012.

- Mary Anne Staniszewski, T*he Power of Display. A History of Exhibition Installations at the Museum of Modern Art*, London 1998.

Preostala literatura, tudi za sprotno pripravo na posamezne ure, bo predstavljena jeseni. Od udeležencev izbranih poglavij se pričakuje zavzeta in redna sprotna priprava na posamezne ure ter aktivno sodelovanje v diskusijah in pri praktičnem delu.